Brandvæsnet måtte tilkaldes, da en affaldsafbrænding kom ud af kontrol. Branden nåede at brede sig til 100 europapaller og flammerne var meterhøje. Det lykkedes brandmændene at få styr på branden efter godt en times kamp med flammerne ved ejendommen på Sæderupvej i Gistrup. - Det er en tankeløs handling. Ejendommen ligger inde i skoven, der er meget, meget tør for tiden, og så er det ubetænksomt overfor naboerne. I værste fald kunne ilden jo have spredt sig til nabo ejendommen, siger indsatsleder Peter Reinau til TV2/NORD. Otte mand fra Beredskabscenter Aalborg rykkede ud til stedet. Peter Reinau fortæller, at det slet ikke er tilladt at brænde affald af i naturen i Aalborg Kommune. Han opfordrer yderligere til, at man er meget forsigtig, hvis man skal grille eller på anden måde bruge åben ild i naturen henover påsken, da der er meget tørt i naturen.

Opsummering:
Mandag eftermiddag omkring klokken 16.00 gik det galt, da beboere ved en ejendom i Gistrup ville brande affald af.